Az Antigoné című dráma az ókori görög drámairodalom egyik legjelentősebb műve. Műfaját tekintve tragédia. Bár ma már a legtöbben olvasás útján ismerkednek meg vele, eredetileg ezt a művet is színházi előadásra szánták. Ezért hiányzik belőle a táj- és környezetleírás, mivel ezeket a díszleteken, kellékeken és a színészi játékon keresztül ismerjük meg. A megjelenítés főbb eszközei a színészi kelléktár (cselekvés, mozgás, arcjáték, gesztusok) és a dráma szövege.

Az ókori dráma fontos eleme a kórus (kar), amelynek szerepe az egyes jelenetek kardallal való elválasztása egymástól. A tragédia főhőse a tragikus hős, aki pozitív erkölcsi eszméket képvisel, ezekért vállalja a harcot, amelyben végül elbukik.

A műben három főbb egységet különböztetünk meg. Több nap alatt játszódik, csak egy eseményt dolgoz fel és mutat be egy színhelyen, a cselekmény mégis több szálon fut. Fontos szerepe van benne az emberi sorsnak, amit az istenek szabnak ki, így meghatározva az emberek életét. A történet alapja két értékrend összeütközése. Az egyik az az alaptörvény, miszerint a halottat mindenképp el kell temetni, a másik pedig Kreón király parancsa, aki megtiltja, hogy Polüneikészt eltemessék. A meghatározóbb szereplők közé tartozik Kreón király és felesége, Euridiké, valamint fiuk, Haimón, aki Antigoné vőlegénye.

A történetet szerkezeti vázlat alapján öt részre tudjuk osztani. Az expozícióban megismerjük Antigonét és Iszménét és testvéreiket. A konfliktust Eteoklész és Polüneikész halála generálja, akik egymás ellen harcolva vesztették életüket. Polüneikész a hazája ellen harcolt, ezért Kreón megtiltja, hogy testvérei eltemessék a holttestet. Iszméné elfogadja a király akaratát, miközben Antigoné hajthatatlan, és nem fogadja el a parancsot.

A bonyodalmat az eredményezi, hogy Antigoné bár jelképesen, de eltemeti Polüneikészt azzal, hogy földet szór testére. Kreón bár először másra gyanakszik, Antigoné lelepleződik, a király pedig bosszút szeretne, amiért nem engedelmeskedett utasításának. A válságot és a cselekmény kibontakozását az váltja ki, hogy Antigoné büszkén vállalja tetteit, mikor Kreón elé viszik. Iszméné osztozni akar testvére bűnében, de Antigoné ezt nem engedi. Ekkor jelenik meg Haimón, Kreón fia és Antigoné vőlegénye, aki megpróbálja megállítani apját, ám az nem hallgat rá, és sziklabörtönbe zárja fia menyasszonyát. A sorsfordulat és a tetőpont Theiresziász, a vak jós megjelenésével indul, aki arra kéri Kreónt, hogy vonja vissza intézkedéseit, ezzel jóvá téve tévedését.

A király összeesküvésre gyanakszik, de a jós szavainak hatására elbizonytalanodik, és a karvezetőtől kér tanácsot, akinek hatására visszavonja a parancsait. A mű utolsó része a katasztrófa és végkifejlet, amiben Kreón megbánja a bűneit és felismeri a hibáit, de már minden hiába. Antigoné, Haimón és Euridiké öngyilkos lesz, ami miatt a királyt bűntudat gyötri, de összeomlása ez esetben jogos büntetés. Valódi megoldás nincs, mivel Antigoné, Euridiké és Haimón meghalnak, és a büntetés elől a bűnös sem menekül meg, aki ez esetben Kreón. Így a végén Antigoné embersége győz a zsarnokkal szemben, aki erkölcsi szempontból megbukik.

Véleményem szerint bár nem teljesen, de valamennyire felesleges volt Haimón, Antigoné és Eurüdiké halála. Antigoné idővel jó királyné lehetett volna, mivel tudta, hogy mi a helyes döntés, így cselekedett és nem félt kiállni álláspontja és véleménye mellett. Hűséges volt a családjához, később ugyanilyen hűséges lett volna családjához és népéhez. Istenfélő volt, ezek a jellemvonások alkalmassá tették volna arra, hogy jó és bölcs királyné legyen, de halálával ez már nem valósulhat meg.

Kreón elvesztette a feleségét és az örökösét, szerintem nem követett el olyan hibát, amivel ezt érdemelné. Megparancsolta, hogy Polüneikészt tilos eltemetni, amivel megszegte az íratlan ősi törvényt, hogy a halottakat el kell temetni. Nem volt alkalma jóvátenni hibáját, hiába akarta, ezért gondolom, hogy bár a büntetése valamennyire jogos, szerintem túl sok. Azért is, mert Kreón először úgy gondolta, hogy a temetetlenség jogos büntetés Polüneikész számára, mivel a város vesztére tört és így az istenek ellen fordult („hazája és az ősi istenek ellen hozott hadat”). Büszkesége és tétovázása miatt végül Kreón elvesztette családját, míg ő maga életben maradt, de örökös híján ez az élet uralkodóként és apaként már céltalan.